Strani novinari o Condoleezzi Rice (27/11/04) - 2004-11-26
Patrick Jarreau: "U Parizu je pamte po izjavi da će - u vezi s Irakom - Washington 'oprostiti Rusiji, ignorirati Njemačku i kazniti Fra
Američki državni tajnik Colin Powell uživa popularnost diljem svijeta kao umiješni diplomat i umjereni glas u Bushovoj administraciji čiju vanjsku politiku neki smatraju jednostranom. Vijest da će ga naslijediti savjetnica za nacionalnu sigurnost Condoleezza Rice naišla je na različite reakcije u inozemstvu. Tim povodom Judith Latham je razgovarala s stranim dopisnicima u Washingtonu. Patrick Jarreau, šef dopisništva francuskog dnevnika Le Monde, izjavio je da imenovanje Condoleezze Rice mnogi Europljani ne smatraju pozitivnim: "U Francuskoj Condoleezzu Rice ne smatraju veoma prijateljski raspoloženom prema Europi u cjelini, a naročito ne prema Franucskoj. Mnogi ljudi u vladi i francuskim političkim krugovima pamte frazu koju joj Washington Post pripisuje, a koja glasi da će - u vezi s Irakom - Sjedinjene Države 'oprostiti Rusiji, ignorirati Njemačku i kazniti Francusku'. Predsjednik Bush je izjavio da će posjetiti Europu što skorije nakon inauguracije što bi se moglo dogoditi u veljači. Koliko će njegov put biti učinkovit vidjet će se. U ovom trenutku izgledi za poboljšavanje odnosa nisu dobri. S druge strane, Chidanand Rajghatta, urednik vanjske politike u listu “Times of India” kaže da je većina Indijaca pozdravila imenovanje Condoleezze Rice. "Powell je možda popularan drugdje u svijetu, ali u Indiji se na njega gledalo sa sumnjom zato što je bivši general. Kao bivši vojnik, imao je veoma bliski odnos s vojnim diktatorom u indijskom susjedstvu, pakistanskim predsjednikom Pervezom Musharrafom. Vjerujem da je u New Delhiju došlo do olakšanja zbog odlaska Powella. U stvari, Condoleezza Rice je imala odvojeni komunikacijski kanal s indijskim čelništvom, mimo State Departmenta. Indijci imaju puno bolji odnos s Condoleezom Rice i često je dolazilo do razmjena mišljenja između New Delhija i Vijeća za nacionalnu sigurnost Bijele kuće." Xing Fu Zhu, šef dopisništva kineskog dnevnika Shanghai Wen’Hui, kaže da su i Kinezi sretni izborom Condoleeze Rice: "Njoj Kina nije nepoznata. Bavila se američko-kineskim odnosima tijekom protekle četiri godine, a u srpnju je posjetila Peking i imala priliku sastati se s kineksim čelnicima. Obje strane su imale dobar i otvoren razgovor te su se dobro razumijele." Robert Guest, urednik za Afriku u tjedniku “The Economist” kaže da će Colin Powell nedostajati mnogima u području sub-saharske Afrike jer je pokazivao istinsko zanimanje za tu regiju. Hisham Melhem s televizije Al-Arabija, kaže da je se reakcija arapskog svijeta na imenovanje Condoleeza Rice može opisati kao kombijancija skepse i nade: "Neki ljudi smatraju njeno imenovanje pobjedom tvrdolinijaša i neokoznervativaca u Bushovoj administraciji, odnosno pobjedom Dicka Cheneya nad Colin Powellom. Drugi ističu činjenicu da je vrlo bliska predsjedniku, a naposljetku, trebate nekoga tko uživa predsjednikovu pozornost. Putovala je po regiji, sastala se s nizom palestinskih čelnika na koje je ostavila dobar dojam. Vjerujem da bi oni pozdravili njenu podršku naporima za oživljavanje mirovnog procesa." Premda reakcije na imenovanje Condoleeze Rice variraju od regije do regije većina stranih novinar ističe da je njena najveća kvaliteta činjenica da je vrlo bliska s predsjednikom. Drugi pak izražavaju zabrinutost da njihova regija neće biti na popisu prioriteta predsjednika i Condoleeze Rice.